UNED estas la plej granda publika universitato de Hispanujo,
kun ĉirkaŭ 240.000 studentoj, 1.500 regulaj instruistoj,
pli ol 6.300 help-instruistoj kaj 1.300 administraj funkciuloj.
Ili, en la Centra Sidejo kaj en la Alligitaj Centroj,
penas ĉiutage faciligi la paŝojn de la studentoj
survoje al la celo de ilia elkleriĝo.
La eduka katalogo de UNED konsistas el 28 bakalaŭroj,
11 kombinaj bakalaŭroj, 75 universitataj magistroj
kaj 19 doktorigaj programoj adaptitaj al eŭropa kadro
kaj organizitaj de la Internacia Lernejo pri Dokotoriĝo,
kiu kreiĝis por la celo ebligi la internacian, transversan
kaj plurfakan kunlaboron inter ĉiuj siaj esploristoj.
Krome la katalogo de UNED kompletiĝas per:
550 propraj magistroj en la programo "Daŭra Kleriĝado",
kies celo estas plibonigi
kaj aktualigi personajn sciojn kaj kapablojn;
14 lingvoj instruataj per CUID,
la Universitata Centro por Bita kaj Ne-ĉeesta Instruado de Lingvoj;
pli ol 500 aktivaĵoj de "Universitata Ampleksiĝo",
170 Somerkursoj tra la tuta lando
kaj la programo "UNED por Maturuloj", por homoj pli aĝaj ol 55 jaroj.
"Malferma UNED" proponas grandan stokon de liberaj enhavoj.
Krome, la tri programoj de "Aliro al Universitato",
nome por kiuj aĝas pli ol 25, 40 kaj 45 jaroj,
permesas la eniron al Supera Edukado
por homoj, kiuj en sia junaĝo ne povis ĝui tiun eblon.
Tiu ĉi eduka oferto eblas danke al organiza strukturo de UNED
kiu havas 9 Fakultatojn kaj 2 Teĥnikajn Altlernejojn;
aliflanke disponeblas en Hispanujo 61 Alligitaj Centroj,
125 Universitataj Aŭloj
kaj pli ol 700 plurmediaj ĉambroj disigitaj tra la tuta teritorio,
kaj kie studentoj povas trovi helpon kaj ĉeestajn klasojn.
UNED ankaŭ aktivas en 3 kontinentoj, 14 landoj kun 12 Eksteraj Centroj
kaj 6 ekzamenaj klasĉambroj.
"Kie ajn vi estas", jen la devizo de UNED
ekde ĝia naskiĝo en 1972 kiel modelo de neĉeesta instruado,
modelo nun imitata de multaj universitatoj.
Ekde tiam UNED teĥnike evoluis:
jam postrestis la amasa poŝtsendado de lernomaterialoj kaj aŭdbendoj;
hodiaŭ la studentoj povas ricevi mentoradon per siaj poŝaparatoj,
ĉeesti klasprelegon per reta video-elsendo
kaj interagi per bitaj skribtabuloj.
La eduka metodologio de UNED
baziĝas sur la kombino de memstara kaj ĉeesta lernadoj,
apogataj de la plej avangarda teĥnologio en la eduka fako,
ĝis tioma grado, ke studento de UNED neniam troviĝas sola
kaj ĉiam disponas vastan virtualan komunumon
kaj multnombrajn retajn servojn.
IUED, Universitata Instituto por Ne-ĉeesta Edukado,
laboradas senĉese por plibonigi la kvaliton de la neĉeesta edukado
kaj por perfektigi ĝian metodologion.
En UNED, ĉiu studento ĉefrolas sian propran lernadon,
kaj tiu memlernada procedo estas la esenco
de la Eŭropa Spaco de Supera Edukado
por la trejnado de profesiuloj kapablaj
engaĝiĝi en la defioj de la Socio de la Sciado.
Per novigaj kaj kvalitaj instru-materialoj,
kaj per la apogo de regulaj instruistoj
kaj help-instruistoj de la Alligitaj Centroj,
la UNED-studento havas ĉion necesan
por atingi la plej altan efikon el sia studado
per la plej fleksebla maniero, je sia propra ritmo, iam ajn, ie ajn.
La novaj teĥnologioj je la servo de edukado
ebligas al UNED la realigon de ĉirkaŭ
700.000 ĉeestaj ekzamenoj, en la tuta mondo, samtempe,
danke al Virtuala Ekzamenujo,
propra sistemo de ekzamen-administrado
elpensita por la sekureco
kaj la rapideco en la kontrolo de ĉeestaj ekzamenoj
kaj por ŝpari atendo-tempon al studentoj.
Kiam studento sin identigas en sia ekzamenejo,
tiu ricevas specimenon de la realigota ekzameno,
la disponeblan tempon kaj la lokon kie li aŭ ŝi devas sidi en la ĉambro.
Je la fino, la paperoj plenumitaj de la studento
bite skaniĝas por reta sendado al la koresponda revizionto,
kiu publikigos la noton.
Simila sistemo estis uzita, por unua fojo en la universitata medio,
por ekzamenigi hispanajn soldatojn de U.N.-pacmisio
en la armea bazo "Miguel de Cervantes" en Libano.
La sukceso de tiu iniciato
ebligis aliajn armeanojn destinitajn en Kabulo kaj Ĝibuto
fini sian studkarieron sen atendi revenon hejmen.
La ŝanc-egaleco estas alia identiga karakterizo de UNED,
kiu adaptiĝas al la personaj kaj laboraj cirkonstancoj
de ĉiu studento.
Pli ol 40% de la universitataj studentoj
kun apartaj kapabloj kursas sian studadon en UNED.
La garantion de ilia ŝanc-egaleco prizorgas la teĥnikistoj de UNIDIS
(departamento pri handikapeco).
Kaj pli ol 30% de la UNED-studentoj
asertas ke ili ne povus realigi sian studadon en alispeca universitato.
Krome, la Programo de Universitataj Studoj en Prizonoj de UNED
celas plibonigi la kleriĝon kaj kulturiĝon de la prizonularo.
La Centro de Seksrolaj Studoj de UNED
kunordigas kaj puŝas la edukajn kaj esplorajn
aktivadojn pri seksrola egaleco kiel ŝlosilo en edukado,
des pli en Universitato kiu unue havis virinon kiel rektoron,
kaj kiu estis la sola universitato
kun du virinoj en tiu posteno en sia historio.
La scienca esplorado
kaj la transdono de ties rezultoj al la socio
estas la celo de ĉiuj universitatoj.
En UNED estas 102 esplor-grupoj kies agado ampleksas ĉiujn fakajn areojn,
ekde homscienco ĝis inĝenierioj.
Estis subskribitaj deko da interkonsentoj
por kreado de fakaj katedroj kun entreprenoj kaj institucioj,
cele al kunigo de penoj por antaŭenigi la esploradon de solvoj
por la nunaj sociaj problemoj.
Kiel frukto de la transdono de esplor-rezultoj,
UNED investas ĉirkaŭ 2,5 milionoj da eŭroj jare el novigaj projektoj,
kelkaj el ili internaci-nivelaj.
Ĝuste la internacia kunlaboro estas alia prioritato de UNED,
kiu subskribas jare dudekon da kunlaboraj interkonsentoj
kun universitatoj kaj institucioj de la tuta mondo,
kiel la kontrakto kun Ekvadoro por la Trejnado de Edukistoj
kaj la Eŭropa Projekto E.C.O., kies celo estas difini
la amasajn ret-kursojn (MOOC) de la 21a jarcento.
UNED disponigas multnombrajn servojn kun granda publika utileco.
Jen ekzemploj: la Biblioteko de UNED,
agnoskita per la Sigelo de Eŭropa Alta Kvalito 400+,
aŭ la institucia deponejo e-Spaco-UNED,
kiu kolektas la intelektan
rezultaron el la eduka kaj sciencesplora agado,
jam troviĝas inter la 100 plej bonaj de la mondo.
Krome, granda peno estis investita
por kunglui ĉiujn rimedojn en Bita Deponejo, kiu enhavas,
inter aliaj, ĉiujn aŭdovidajn dosierojn produktitajn de CEMAV,
Centro de Aŭdovida Produktado de UNED.
Alia servo proponata de UNED estas COIE,
do Centro por Orientado kaj Helpo al Dungado,
kies agado kaj oferto de staĝoj en entreprenoj
celas altigi la dungeblecon de ĝiaj studentoj kaj diplomitoj,
aŭ reorientigi ties profesian karieron.
Granda nombro da sportaj kaj kulturaj aktivaĵoj,
inter kiuj elstaras la veteranaj Konkurso pri Plastikaj Artoj
kaj la UNED-Premio de Novelo,
vicigas nian universitaton inter la unuaj
en la kultura sfero de Hispanujo.
Jen Universitato kutime ĉeestanta en la internaciaj kaj naciaj
amaskomunikiloj tra la akademiaj intervenoj de siaj membroj;
ĝi estas tre aktiva en interretaj sociaj medioj,
kun pli ol 235.000 sekvantoj
kaj 19 milionoj da reproduktadoj en interreto;
UNED estas la eŭropa universitato kun pli da publikigitaj videoj.
Ĝia retpaĝo enhavas ĉiun ĝian produktadon kaj ĝi atingas
jare pli ol 37 milionoj da vizitoj.
Ĉio ĉi sub la firma engaĝiĝo de UNED kun la daŭripova evoluo,
la malkaŝemo kaj la socia respondeco.
Malgraŭ la vorto "distanco" en sia akronimo,
UNED estas tre proksima universitato,
unue vicanta en la uzo de teĥnologioj aplikataj al edukado,
kio permesas al ĝi trasalti la landlimojn
kaj roli kiel la universitato de estonteco
kiam "sciado moviĝos pli multe ol ajna moviĝantaĵo",
kiel tekstas la latina moto de ĝia originala ŝildo.